湘中別成威闍黎
作者：李羣玉
朝代：唐

paragraphs: 至哉彼上人，冰霜凜規則。
遊心杳何境，宴坐入冥默。
解空與密行，名臘信崇德。
吐論駕秋濤，龍宮發胸臆。
羣迷行大夜，浩浩一昏黑。
赤水千丈深，玄珠幾人得。
持桮挹溟漲，至理安可測。
寧假喻芭蕉，真成嗅薝蔔。
松聲掃白月，霽夜來靜域。
清梵罷法筵，天香滿衣襋。
何方濟了岸，秪仗慈航力。
願與十八賢，同棲翠蓮國。